text: LO-formand: Læg fagforeninger sammen
  11 maj 2011 kl. 09.52
  LO-formand i Horsens og Hedensted Hans A. Sørensen lægger op til at samle alle LO-fagforeninger og A-kasser i een organisation for at bremse medlemsflugt.
  Hans A. Sørensen er også formand for 3F i Horsens, der har været gennem en sparerunde på grund af faldet i medlemstallet.
  - Og det bliver ikke den sidste sparerunde, vi kommer til at opleve i fagbevægelsen, sagde han på et repræsentantskabsmøde i LO Horsens-Hedensted.
  LO i Horsens-Hedensted har 22.000 medlemmer fordelt på 13 fagforeninger med 106 ansatte.
  
  Til gavn for medlemmerne
  LO-formanden mener, at kræfterne kan bruges mere effektivt, hvis fagforeningerne bliver sammenlagt.
  - Ideen er ikke ny, men den er altid strandet, fordi vi ikke kunne enes om, hvem der skulle bestemme mest, siger Hans A. Sørensen.
  Han mener, at nedskæringer på grund af medlemsflugt blot udskyder en rationalisering i fagbevægelsen.
  - Vi ved godt, at vi på et tidspunkt bliver nødt til at tage hele vores struktur op til revision, fastslår han.
  Hans A. Sørensen siger, at en sammenlægning af fagforeningerne kan frigøre arbejdskraft, så medlemmerne kan få en bedre støtte i kampen for deres rettigheder.
  